IOS

iOS er et mobilt operativsystem utviklet av Apple. iOS (tidligere iPhone OS) ble lansert sammen med iPhone i 2007. Nyere produkter som iPod touch, iPad, Apple TV og Apple Watch bruker også operativsystemet.

iOS er avledet av Mac OS X, og baserer seg på samme Mach- og Darwin-kjerne som Mac OS X. Operativsystemet har fire abstrakte «lag»: Et Core OS lag, et Core Services-lag, et media-lag og et lag kalt Cocoa Touch. Operativsystemet tar omkring én gigabyte av enhetenes totale lagringsplass avhengig av modell. iOS-enheter eksisterer med modeller fra 16 til 512 GB.

Operativsystemets CPU er basert på ARM, i stedet for x86 (og tidligere PowerPC) som er brukt i Apples Macintosh-datamaskiner.

Det er ca. 1,9 millioner applikasjoner som offisielt er tilgjengelig for iOS (per september 2019) fra App Store.

Operativsystemene tvOS og watchOS bygger på iOS.

Programvare

Funksjoner, apper og tjenester

iCloud
iCloud er en nettsky-tjeneste som overfører bilder, musikk, programmer, notater, kontakter, kalender mellom Apple-enheter. Tilgjengelig i OS X fra og med 10.7.

Mail
Mail er et innebygd e-postprogram for visse iOS-enheter, som man kan sende tekst og bilder med. Programmet støtter PDF, Microsoft Word og Microsoft Excel. Yahoo tilbyr en gratis «Push-IMAP» e-posttjeneste som gjør at e-postene blir synkronisert med datamaskinens e-postprogram, f.eks. Mail eller Microsoft Outlook. Man kan også bruke en vanlig e-post. fra og med 2.0-versjonen av iPhone er det fullintegrert støtte for Microsoft Exchange og Active Sync, som er laget for bedrifter, såkalte «Enterprisebrukere». Den nyeste versjonen leser også Microsoft PowerPoint-filer. Lagring av bildefiler er også mulig, men lagring av musikkfiler, som MP3, er ikke mulig.

Safari
iPhone bruker Apples Safari-nettleser. Programmet har støtte for flere vinduer og man kan vende skjermen horisontalt, slik at skjermen blir bedre utnyttet. Safari har også en reklamefrimodus kalt «Leser». Da fjerner iOS-enheten alle reklamer og kampanjer på nettsiden for lavere netthastighet

Bilder
Bildebehandlingsprogrammet gjør det mulig å laste opp, se og sende bilder via e-post. Man kan se bildene i et visningsmodus i fullskjerm, alt etter hvilken vei man roterer telefonen.

Kalender
Dette programmet kan synkroniseres med iCloud eller datamaskinens kalender, via synkroniseringen i iTunes. I kalenderprogram kan man se dagens, ukens og månedens avtaler.

Notater
Her kan man notere hendelser og viktige data, lagre og logge dem ut ifra tidspunkt og dato.

Aksjer
iPhone har en app som kan vise aksjekurser. Man kan legge til egne favorittaksjer og følge kursene fortløpende. I tillegg til siste notering og dagens utvikling, kan man også få opp statistikk for den enkelte aksje siste døgn, uke, måned, kvartal, halvår eller år.

Vær
Vær er et program for å se været på et gitt sted. Man kan ved hjelp av en søkefunksjon søke f.eks. på et postnummer. Man kan legge inn vær for flere forskjellige steder og veksle mellom disse. Funksjonen viser vær for de kommende syv dagene.

Klokke
Klokke er et lite program som viser tiden for stedet man er, samt egne utvalg av steder kloden rundt, i et oversiktlig verdensur. I tillegg har den alarm- og vekkerfunksjon med mulighet for å lage flere alarmer, stoppeklokke med rundetider og timer (nedtellingsur).

Kalkulator
Kalkulator er et program som man kan regne enkle regnestykker med. Hvis man roterer iPhone horisontalt får man opp en avansert kalkulator som dekker hele den 3,5" trykkfølsome skjermen.

Kart
Før iOS 6 hadde Apple og Google en avtale som tillot bruk av en spesiell, modifisert versjon av Google Maps og Google Earth, som kan vise grafiske kart kombinert med satellittfoto, optimalisert for iPhone. I den nye andre generasjons iPhone, iPhone 3G, er det også innebygd GPS, noe som gjør at man mer nøyaktig kan finne ut hvor man er, finne veibeskrivelser, og alt det andre som man til nå også har kunnet gjøre med kart-funksjonen på telefonen.

Med iOS 6 introduserte Apple en egen kartløsning.

iTunes
iTunes for iPhone ble lansert samtidig som iPod touch, og til iPhone kom den med oppdatert versjon av operativsystemet 1.1.1. Programmet gjør det mulig å handle musikk, filmer, ringetoner og mer via iTunes Store på iPhone.

App Store
App Store er en nettbutikk med mange likheter i forhold til «iTunes» (for iPhone). App Store er et sted hvor man kan få kjøpt tredjeparts programvare, og mye av programvaren er også gratis. Dette er programvare utviklet med iOS SDK og det er nå (oktober 2012) over 750 000 programmer der.
 Meldinger 
iMessage er et program som sender meldinger via Internett til andre Apple-enheter som fra en iPod, iPad, iPhone og Mac. SMS-er man sender og mottar, blir lagret som samtaler. Meldingene blir vist i kronologisk rekkefølge som snakkebobler, med grønn bakgrunn for meldingene man sender og grå for dem man mottar, ikke ulikt Mac OS X sitt chatteprogram iChat.
 Kamera 
iPhone 3GS har et innebygd kamera på 2,0 megapiksler, iPhone 2G og 3G har et innebygd VGA-kamera (0,8 mpx), mens iPhone 4 sitt kamera er på 5 mp. Kameraene er plassert på baksiden av telefonen og fikk støtte for filming i versjon 3.0. Telefonen legger merke til hvilken vei man holder telefonen, slik at bildet alltid blir rotert riktig. Alle iPhone-er fra og med 4 har også et front-kamera.

Med iPhone 5S introduserte Apple støtte for saktefilm med 120 bilder i sekundet. iPhone 6 støtter 240 bilder i sekundet. iOS 8 la til støtte for timelapse.
 Game Center 
Game Center viser resultater fra  spill med støtte for det. Kan også brukes til å spille mot venner og sammenligne resultater med dem og andre spillere.
 Telefon/FaceTime
iPhone støtter telefonkonferanse, sette en samtale på vent, gjøre om to samtaler til en konferanse.  Når noen ringer, dempes musikken man hører på automatisk, og etter man er ferdig med samtalen, starter musikken igjen. iPhone har en ny funksjon som heter Visual Voicemail som gjør at man får alle beskjedene fra telefonsvareren på en liste på telefonen, og man kan velge hvem man vil høre på

SDK 
På WWDC den 11. juni 2007 annonserte Apple at iPhone ville støtte «programmer» via Safari-nettleseren, som deler utseende med iPhone OS’ brukergrensesnitt, men som ligger på et eksternt nettsted. Web-applikasjonene kan lages ved å bruke web-teknologier som Ajax.  I oktober 2007 kunngjorde Steve Jobs at de ville tilgjengeliggjøre en programvareutviklingspakke (SDK; software developement kit) for utviklere som lager lokalt kjørende tredjepartsprogrammer i februar 2008.

iPhone SDK-pakken var offisielt lansert etter et Apple Town Hall Meeting den 6. mars 2008. SDK-pakken gjør det mulig å utvikle programmer både for iPhone og iPod touch, i tillegg til å teste dem i en iPhone-simulator. Riktignok kan man ikke laste programmene over på enhetene før man har betalt en utvikleravgift på $99. SDK-pakken ble umiddelbart gjort tilgjengelig, mens selve lanseringen av programmer måtte vente til 11. juli 2008, da iPhone OS 2.0 ble lansert. Denne programvareoppdateringen var gratis for iPhone-brukere, mens de med iPod touch måtte betale en liten avgift for oppdateringen.

Utviklerne kan sette en hvilken som helst pris på sine programmer som distribueres gjennom App Store, der utviklerne mottar 70% av fortjenesten. Utviklerne står også fritt til å utgi sine programmer gratis, uten å måtte betale noe ekstra i tillegg til utvikleravgiften på $99.

Applikasjoner for iPhone og iPod touch må skrives og kompileres spesielt for iOS enheter, fordi iPhone og iPod touch bruker ARM-prossesorer.

Versjonshistorikk 
iOS er kommet i 14 hovedversjoner, versjon 1.0, 2.0, 3.0, 4.0, 5.0, 6.0, 7.0, 8.0, 9.0, 10.0, 11.0, 12.0, 13.0 og 14.0 (brukes av de nyeste iOS-enhetene). Nye versjoner utgis årlig.

Eiere av iPod touch måtte betale en mindre avgift for oppgradering til versjon 2.0, mens eiere av iPhone fikk oppgraderingen gratis.

Referanser

Eksterne lenker 
 

Apple-produkter
Operativsystemer